Drakamp mellom Barcelona og Real Madrid om Neymar - Etter den grove hetsen: - Ingen vei tilbake
Drakamp mellom Barcelona og Real Madrid om Neymar
Etter den grove hetsen: - Ingen vei tilbake
Neymar ble hetset av PSG-fansen denne helga. Nå garanterer brasilianerens representanter at han ikke er PSG-spiller når overgangsvinduet stenger.
USIKKER FRAMTID: Neymar ønsker seg bort fra PSG. Foto: Franck Fife / AFP / NTB Scanpix Vis mer
Publisert torsdag 15. august 2019 - 07:30
Paris Saint-Germain-stjerna Neymar er den heteste spilleren når det gjenstår litt over to uker før det europeiske overgangsvinduet stenger.
Det virker å være en kamp mellom Real Madrid og Barcelona. Brasilianeren møtte opp for seint til PSGs sesongoppkjøring tidligere denne sommeren, og denne helga fikk Neymar føle på fansens vrede.
I serieåpninga mot Nîmes Olympique holdt fansen opp en plakat der det het: «Neymar. Ha deg vekk». Fra tribunen ble det ropt «horesønn» på spansk.
Den franske storavisa L'Équipe siterer Neymars representanter på at brasilianeren var villig til å bli værende hvis en overgang ikke kom i mål på grunn av det økonomiske, men at det nå er ingen vei tilbake etter hetsen.
- Det som skjedde på søndag tvang ham til å endre oppfatning, sier Neymars representanter ifølge L'Équipe.
Om dette er sannheten eller bare et forsøk på å redde omdømme, er vanskelig å si, men det virker definitivt at Neymar ikke er PSG-spiller når overgangsvinduet stenger 2. september.
Spørsmålet er hvem han går til.
The Telegraph beskriver det som en kamp om prestisje som verken Real Madrid eller Barcelona føler de kan tape, men samtidig en kamp fra et økonomisk ståsted ingen kan vinne.